‘Rowers’ vasgetrek ná rooftog mislukArgieffoto: SAPD/Facebook Lt.kol. Andrè Traut, woordvoerder van die polisie, het gesê die vyf verdagtes het omstreeks 10:00 op die winkel in Claremont toegeslaan. “Hulle het die personeel met ŉ vuurwapen aangehou en die vertoonkaste stukkend geslaan, wat die alarm laat afgaan het. In hul paniek het die verdagtes met leë hande gevlug,” het Traut gesê. Die verdagtes het deur die winkelsentrum gehardloop en ŉ veiligheidswag kon daarin slaag om een van hulle aan te keer. “Die polisie was vinnig op die toneel en het die ander vier verdagtes vasgetrek en op ŉ onwettige vuurwapen beslag gelê,” het Traut gesê. Hy het gesê die polisie het ook op die verdagtes se VW Polo beslag gelê. Verdere ondersoek het getoon die Polo is omstreeks 21:00 gisteraand in Strandfontein gekaap en die 39-jarige bestuurder is doodgeskiet. “Die verdagtes, tussen 23 en 32 jaar oud, sal binnekort in die hof verskyn op aanklagte van moord, poging tot gewapende roof en die onwettige besit van ŉ vuurwapen.”